A BIZOTTSÁG 189/2007/EK RENDELETE
(2007. február 23.)
a 2006/2007-es gazdasági évben az ipari cukor bizonyos mennyiségeire vonatkozó behozatali vámok alkalmazásának felfüggesztéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a cukorágazat piacának közös szervezéséről szóló, 2006. február 20-i 318/2006/EK rendeletre (1) és különösen annak 40. cikke (1) bekezdésének c) pontjára és e) pontjának i. alpontjára,
mivel:
(1)
A 318/2006/EK rendelet 26. cikkének (3) bekezdése kimondja, hogy az említett rendelet 13. cikkének (2) bekezdésében említett termékek gyártásához szükséges ellátás biztosítása érdekében a Bizottság bizonyos cukormennyiségek tekintetében részben vagy teljes egészében felfüggesztheti a behozatali vámok alkalmazását.
(2)
A 318/2006/EK rendelet 13. cikkének (2) bekezdésében említett termékek gyártásához szükséges ellátás biztosítása céljából a Közösség érdekében áll, hogy a 2006/2007-es gazdasági évre teljes egészében felfüggesszék az említett termékek gyártásához szükséges ipari cukorra vonatkozó behozatali vámokat.
(3)
Az importengedélyek rendszere alá tartozó mezőgazdasági termékek behozatali vámkontingenseinek kezelésére vonatkozó közös szabályok megállapításáról szóló, 2006. augusztus 31-i 1301/2006/EK bizottsági rendelet (2) rendelkezéseit kell alkalmazni az ágazati rendeletekben esetlegesen előírt további feltételek és eltérések sérelme nélkül. Különösen a közösségi piac folyamatos ellátásának biztosítása érdekében fenn kell tartani a 2006/2007., a 2007/2008. és a 2008/2009. gazdasági évre a bizonyos vámkontingensek és kedvezményes megállapodások szerinti cukorágazati termékek behozatalára és finomítására vonatkozó részletes alkalmazási szabályok megállapításáról szóló, 2006. június 28-i 950/2006/EK bizottsági rendeletben (3) a kérelmek benyújtására előírt időközöket, valamint el kell térni az 1301/2006/EK rendelet 6. cikkének (1) bekezdésétől.
(4)
A kezelés megkönnyítése, valamint a behozott mennyiségek nyomon követése és ellenőrzése érdekében a behozatali vámok alkalmazásának felfüggesztése által érintett cukorra vonatkozó behozatali engedélyek érvényességi idejét a 2006/2007-es gazdasági év végére kell korlátozni, és az engedélyek kibocsátását az ipari cukor felhasználói számára kell fenntartani. Mivel ez utóbbiak nem feltétlenül folytatnak kereskedelmi tevékenységet harmadik országokkal, el kell térni az 1301/2006/EK rendelet 5. cikkétől.
(5)
A kvótán felüli cukortermelésre vonatkozóan a 318/2006/EK tanácsi rendelet végrehajtása részletes szabályainak megállapításáról szóló, 2006. június 29-i 967/2006/EK bizottsági rendeletben (4) előírt, az ipari alapanyag kezelésével kapcsolatos rendelkezéseket és a feldolgozókra vonatkozó kötelezettségeket alkalmazni kell az e rendelet keretében behozott mennyiségekre.
(6)
A Cukorpiaci Irányítóbizottság az elnöke által megállapított határidőn belül nem nyilvánított véleményt,
ELFOGADTA EZT A RENDELETET:
1. cikk
A behozatali vámok felfüggesztése
(1) A 2006/2007-es gazdasági évre 200 000 tonna mennyiségben felfüggesztik az 1701 99 10-es KN-kód alá tartozó fehér cukorra vonatkozó behozatali vámok alkalmazását.
(2) Az e rendelet keretében behozott cukrot közvetlenül a 967/2006/EK rendelet mellékletében említett termékek gyártásához használják fel.
2. cikk
Behozatali engedélyek
(1) Amennyiben e rendelet másként nem rendelkezik, a 950/2006/EK rendelet behozatali engedélyekre vonatkozó szabályai, valamint az 1301/2006/EK rendelet szabályai alkalmazandók az e rendelet keretében történő cukorbehozatalra.
A behozatali engedélyek azonban csak az 1291/2000/EK bizottsági rendelet (5) 23. cikkének (2) bekezdése szerinti tényleges kibocsátásuk hónapját követő második hónap végéig, de legkésőbb 2007. szeptember 30-ig érvényesek.
(2) Az 1301/2006/EK rendelet 5. cikkétől eltérően az 1. cikk (1) bekezdésében említett mennyiségekre vonatkozó behozatali engedély iránti kérelmet kizárólag a 967/2006/EK rendelet 2. cikke d) pontjának értelmében vett feldolgozó nyújthat be.
(3) Az 1301/2006/EK rendelet 6. cikkének (1) bekezdésétől eltérően a behozatali engedély iránti kérelmeket minden héten hétfőtől péntekig lehet benyújtani a 950/2006/EK rendelet 4. cikkének (5) bekezdésében megállapított időponttól kezdődően az említett rendelet 5. cikke (3) bekezdésének második albekezdésében említett engedélykiadási szünetig. Egy kérelmező csak egy engedély iránti kérelmet nyújthat be hetente.
3. cikk
A 967/2006/EK rendelet alkalmazása
A 967/2006/EK rendelet 11., 12. és 13. cikke alkalmazandó az e rendelet keretében behozott cukormennyiségekre.
4. cikk
A feldolgozó kötelezettsége
(1) A feldolgozó a tagállamok illetékes hatóságai előtt igazolja, hogy az e rendelet keretében behozott mennyiségeket az 1. cikk (2) bekezdésében említett termékek gyártásához használták fel a 967/2006/EK rendelet 5. cikkében említett elismerésnek megfelelően. Az igazolás többek között tartalmazza a gyártás folyamán vagy a gyártási folyamat végén automatikusan rögzített nyilvántartásokban szereplő érintett termékmennyiségeket.
(2) Amennyiben a feldolgozó a behozatal hónapját követő harmadik hónap végéig nem nyújtja be az (1) bekezdésben említett igazolást, az érintett behozott mennyiség után tonnánként öt eurót fizet a késedelem minden egyes napja után.
(3) Amennyiben a feldolgozó a behozatal hónapját követő ötödik hónap végéig nem nyújtja be az (1) bekezdésben említett igazolást, az érintett mennyiséget a 967/2006/EK rendelet 13. cikkének alkalmazásában többletmennyiségnek kell tekinteni.
5. cikk
Hatálybalépés
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. február 23-án.